Maak tyd om weer jouself te vind - WelstandWelstand
Tuis / Advies / Maak tyd om weer jouself te vind
Maak tyd om weer jouself te vind
Soms gebeur daar soveel dinge met jou dat jy jouself iewers langs die pad verloor en jouself nie meer ken nie.
Oral kom daar veranderinge voor, nie net op die politieke, tegnologiese en ekonomiese terreine nie, maar ook in die sosiale strukture waarbinne ʼn mens beweeg: kinders word groot, grootmense word oud, oumense gaan dood. En binne jou eie lewe is daar veranderinge soos siekte, die dood van ʼn geliefde, verkeerde besluite, rampspoed, trauma, finansiële krisisse, verhuising en ouderdom. Of dalk het jy net so besig geraak met allerhande dinge soos werk, kinders grootmaak en op besture dien dat jy jouself in die proses verloor het.
Hoe vind ek myself weer? Dr. ST Potgieter, sielkundige van Bellville gee raad:
Gee betekenis aan jou verlede
Hoe graag jy ook al aspekte en besluite in jou verlede sou wou verander, kan jy dit nie doen nie. Jy kan jou ouers en kinderjare blameer vir dinge wat in jou lewe verkeerd geloop het. Jy kan jouself verwyt oor verkeerde keuses. Jy kan berou hê en spyt wees oor verkeerde mense wat in jou lewe gekom het en jou misbruik het. Jy kan egter nie die verlede verander nie. Wat jy wel kan doen, is om die gebeure, keuses, mense en insidente van jou verlede in perspektief te plaas. Al die dinge in jou verlede vorm die storie van jou lewe.
Die skrywer C.S. Lewis het gesê: “Jy kan nie teruggaan en die begin verander nie, maar jy kan begin waar jy nou is en die einde verander.”
Vind weer ʼn droom vir jou lewe
Jy moet weer ʼn droom vir jou lewe vind, ʼn droom wat vir jou sin en rigting sal gee. Wanneer jy in totale verlatenheid en wanhoop verkeer, is dit reeds moeilik om net elke dag te oorleef, wat nog te sê om drome te wil hê. Jy moet ook op ʼn plek kom waar daar tyd en stilte is, sodat jy die reis na jou innerlike self kan aanpak.
Anker jouself aan jou Skepper
Wanneer jy moedeloos en nikswerd en soos ʼn mislukking voel, onthou dit is nie geld, besittings, eiendom, aansien en sukses wat die belangrikste is nie, maar of jy aan jou Hemelse Vader al die eer gee en aan Hom gehoorsaam is. Dít is dalk die plek waar jy moet begin om jouself weer te vind.
ʼn Mens kan so op jouself ingestel raak dat jy tonnelvisie kry en net op jou eie lewe fokus. Al wat dan saak maak is jou behoeftes, jou bekommernisse, jou planne, jou idees en jy verloor die passie en liefde vir ander mense. Miskien is dit nodig dat ek en jy die belangrikheid van diensbaarheid herontdek, dat ons werklik uitgaan en ander mense help en in die proses weer jouself vind.
“Die beste manier om jouself te vind is deur hulpverlening aan ander” – Mahatma Gandhi.
Skryf jou lewensverhaal neer asof dit deur ʼn biograaf neergepen is.
Skryf neer waar jy gebore is, jou vroegste herinneringe, jou kinderjare, skooljare, mense wat ʼn belangrike invloed op jou gehad het, dinge wat jou bly gemaak het, dinge wat jou hartseer gemaak het.
Wees eerlik met jouself oor jou gedagtes, idees en drome en wat in die pad van jou drome staan.
Wat maak jou uniek en anders as andere?
Maak ʼn lys van jou sterk eienskappe en jou swak eienskappe.
Wat laat jou goed voel? Is dit musiek, die buitelewe, kuier saam met vriende?
Waar is jy nou in jou lewe? Is daar dinge wat jy graag anders wil hê?
Deur jou storie neer te skryf, raak jy ontslae van dít wat diep binne-in jou hart is en elke woord is ʼn stappie nader daaraan om weer jouself te vind.